Espai Dona llança al febrer el Taller “taronja sencera o taronja espremuda”
2025-07-24

Aquest mes de febrer, Espai dona, el servei integral d’atenció a la dona de l’Ajuntament de Burjassot, dependent de la regidoria de Polítiques d’Igualtat, dirigida per Lluna Àrias, posa en marxa la campanya “No m’estimes tant, estima’m millor”, els objectius de la qual són, tal i com han assenyalat des d’Espai Dona, “desmuntar els mites de l’amor romàntic que porten a tindre relacions de parella tòxiques i valorar la necessitat de construir la vida repleta de relacions saludables, deixant de costat l’instint d’educació romàntica que s’ha absorbit des de la infància”.

La campanya serà difosa pels centres educatius i municipals de Burjassot i, a més, inclourà el Taller “taronja sencera o taronja espremuda”, els dies 12 i 19 de febrer, de 18 a 20h a casa de Cultura.

Es tracta d’un taller dinàmic i participatiu enfocat a evidenciar les característiques i patrons de les relacions amoroses tòxiques i les sanes perquè les dones puguen detectar els indicadors de toxicitat o salut de les seues relacions, i orientar les seues decisions i comportaments a elevar la salut dels seus vincles afectius.

En concret, al llarg del taller es treballaran diferents aspectes com són les lletres d’algunes cançons, a través de les quals es podran veure els elements que condueixen a relacions tòxiques i aquells que guien les relacions sanes; es comprendran els tres tipus bàsics de vincle amorós i les seues implicacions; es desmuntarà “l’amor Disney” i es descobrirà el GPS de l’amor.

Per a assistir a aquest taller impartit per la psicòloga Eva Vives, les persones interessades han d’enviar un correu electrònic amb el seu nom, cognoms, població, número de telèfon i edat a serveidinamitzacio@ayto-burjassot.es, telefonar al 96 390 67 18 o passar-se per les oficines d’Espai dona, situades en el Centre Social d’Ausiàs March, en la Plaça de l’Actor Antonio Valero.